Beseda so spisovateľom, dramaturgom, scenáristom
Jánom Uličianskym
Knižnica Ružinov – pobočka Na úvrati 52, má so základnými a strednými školami vo svojej lokalite mimoriadne dobrú spoluprácu, a aj preto sa podarilo v spolupráci so ZŠ Vrútocká 58 a knižnicou na Trnávke zorganizovať dňa 13. marca 2018besedu s významným slovenským autorom literatúry pre deti a mládež Jánom Uličianskym. Besedu otvorila pani knihovníčka Betka Polovková, privítala významného hosťa – pána spisovateľa Uličianskeho, panie učiteľky a vedúcu ÚKIS Mgr. Evu Gomolčákovú. Panie triedne učiteľky Mgr. Iveta Vigľašová a Mgr. Alena Boledovičová na besedu priviedli svojich žiačikov z III. B a IV. B, ktorí zasypali pána spisovateľa zvedavými otázkami.
Pán Uličiansky v úvode porozprával o svojich tvorivých začiatkoch a deti sa dozvedeli, že vstúpil do literatúry pre deti ako autor divadelných a rozhlasových hier. Po prvýkrát sa knižne predstavil v roku 1981 knižkou autorských rozprávok Adelka Zvončeková a svojím debutom podstatným spôsobom ovplyvnil vývoj modernej autorskej rozprávky v slovenskej literatúre pre deti a mládež. Prezentoval sa ako znalec umeleckého jazyka, ktorý majstrovsky synchronizuje so zákonitosťami detskej logiky. Spisovateľ hľadá nové súvislosti vo vzťahovej rovine dospelých a detí a túto vzťahovú rovinu premieta aj do invenčného spájania slov s podobným slovotvorným významom alebo fonetickým príbuzenstvom. Vytvára tak nekonvenčné spojenia, ktoré prinášajú nové estetické kvality a nápadité humorné kontexty. Vo svojej tvorbe pre deti mladšieho školského veku cizeluje problémy ich vnútorného duševného prežívania, dodáva mu status vážnosti. Úsmevným a pritom nesmierne vľúdnym a umelecky kultivovaným spôsobom im poskytuje alternatívu porozumenia.
V tomto duchu sa niesla celá beseda a deti citlivo vnímali, že pán spisovateľ im rozumenie a hľadá inšpiráciu do ďalšej tvorby práve v ich detskom svete, na ktorý sa stále dokáže pozerať ich očami. V závere besedy prebehla autogramiáda a žiačikovia si odnášali krásne knižočky s vlastnoručným autorským podpisom.